АҞӘА, жьҭаара 22– Sputnik, Бадри Есиава. 2019 шықәса ажьырныҳәамза инаркны жьҭаарамзанӡа Аԥсны иаҭааит миллионки шәнызқьҩык ауааԥсыра. Ари 2018 шықәса иаҿурԥшуазар 10% рыла еиҳауп ҳәа азгәеиҭеит Аԥсны акурортқәеи атуризми рминистрра аинформациатә мҩаԥгареи аимиџьтә политикеи рыҟәша аиҳабы Саид Аршба.
"Аԥсшьарҭа ҭыԥқәа рҿы зыԥсы зшьаз рхыԥхьаӡара 500 нызқь инаӡеит, екскурсиа ҳасабла ареспублика иаҭааит 517 нызқьҩык. Иааидкыланы миллионки шәнызқьҩык рҟынӡа ареспублика иаҭааит", - иҳәеит Аршба.
Убри аан Риҵатәи амилаҭтә парки Афон ҿыцтәи аҳаԥи ирҭааз рхыԥхьаӡара маҷк еиҵахеит.
Риҵатәи апарк иаҭааит 376 500-ҩык, Афон ҿыцтәи аҳаԥы - 260 721 –ҩык.
Иахьатәи аамҭазы Аԥсны аус руеит 430 пансионати сасааирҭеи. Дара реиҳарак Гагра араион аҿоуп иахьыҟоу. Аҩбатәи аҭыԥ ныркылоит Гәдоуҭа араиони Аҟәа ақалақьи.